1. ปัจจัยความเสี่ยง

1)  ความแปรปรวนของราคาน้ำมัน
    เนื่องจากราคาน้ำมันขายปลีกและต้นทุนน้ำมันภายในประเทศจะเปลี่ยนแปลงขึ้นลงตามการเปลี่ยนแปลงของราคาน้ำมันในตลาดประเทศสิงคโปร์
    ดังนั้นการเปลี่ยนแปลงของราคาน้ำมันในตลาดสิงคโปร์มากกว่าร้อยละ5
    จึงมีผลกระทบต่อราคาขายจากโรงกลั่นภายในประเทศ
    รวมถึงผู้นำเข้าน้ำมันสำเร็จรูปมาจำหน่ายภายในประเทศก็ได้รับผลกระทบด้านราคาเช่นกัน
    เนื่องจากแหล่งผลิตอยู่ต่างประเทศ การขนส่งน้ำมันเข้ามาต้องใช้เวลาหลายวัน
    และต้องนำเข้าในปริมาณที่มากตามขนาดของเรือ ทำให้ควบคุมต้นทุนขายเป็นไปได้ยาก
    นอกจากนี้แล้วราคาน้ำมันยังเปลี่ยนแปลงตามอัตราแลกเปลี่ยนเงินสกุลดอลล่าร์อีกด้วย

  มาตรการจำกัดความเสี่ยง

  บริษัทฯ มีความเสี่ยงต่ำเนื่องจาก ซื้อน้ำมันเฉพาะเท่าที่ลูกค้าสั่งซื้อ จะไม่สต๊อคน้ำมันไว้
  ราคาที่ซื้อเป็นราคาหน้าโรงกลั่นภายในประเทศ และซื้อเป็นเงินสกุลบาทเท่านั้น

2)  ความเสี่ยงด้านการเงิน บริษัทฯ ได้จำหน่ายน้ำมันให้แก่ลูกค้าภายในประเทศ
    โดยมีทั้งขายเป็นเงินสดและเครดิตระยะสั้น ซึ่งความเสี่ยงจะเกิดขึ้นจากการขายเครดิต
    หากส่งสินค้าแล้วลูกค้าไม่ชำระเงินตามกำหนด

  มาตรการจำกัดความเสี่ยง

  บริษัทฯ ได้ลดความเสี่ยงดังกล่าวโดยกำหนดมาตรการการให้เครดิตแก่ลูกค้าที่รัดกุมต่าง ๆ
  เพื่อใช้ในการบริหารความเสี่ยงดังกล่าวให้มีน้อยที่สุด โดยกำหนดเครดิตไม่เกิน 3 วัน

3)  โดยทั่วไปธุรกิจนี้มีความเสี่ยงในเรื่องความปลอดภัยในการขนส่งน้ำมัน
    ธุรกิจค้าน้ำมันเป็นธุรกิจที่ต้องดูแลเรื่องความปลอดภัยในระหว่างขนส่งให้ลูกค้า
    เนื่องจากเป็นวัตถุไวไฟที่อาจก่อให้เกิดเพลิงไหม้ได้
    ซึ่งถ้าเกิดอุบัติเหตุจะเกิดความเสียหายทั้งหมด 100%

มาตรการจำกัดความเสี่ยง

  บริษัทฯ ได้ให้ผู้ซื้อเป็นผู้รับภาระการขนส่งน้ำมันจากคลังน้ำมันไปยังสถานที่ที่ลูกค้าต้องการเอง

4)  ปริมาณความต้องการใช้หินอุตสาหกรรมเพื่อการก่อสร้างมีแนวโน้มเจริญเติบโตอย่างไม่ต่อเนื่อง
    10-30% เนื่องจากในเขตจังหวัดสระบุรีและลพบุรี
    มีผู้ประกอบการผลิตหินอุตสาหกรรมเพื่อการก่อสร้างหลายราย
    ทำให้บริษัทไม่สามารถเพิ่มการผลิตหินอุตสาหกรรมเพื่อการก่อสร้าง (ขนาด 1”, 3/4” และ
    3/8” ) เพื่อทำให้ต้นทุนการผลิตเฉลี่ยลดลงได้

  มาตรการจำกัดความเสี่ยง

  บริษัทฯ ได้พยายามหาตลาดใหม่เพิ่มเติม10-30% และศึกษาหาผลิตภัณฑ์เกี่ยวเนื่องอื่นๆ
  เพื่อสร้างมูลค่าเพิ่ม ได้แก่ หินอุตสาหกรรมเคมีเพื่อผลิตปูนขาว
  ซึ่งมีราคาขายสูงกว่าหินอุตสาหกรรมเพื่อการก่อสร้าง

5)  ราคาน้ำมันดีเซลกระทบต้นทุนในการผลิตหินอุตสาหกรรมเพื่อการก่อสร้างซึ่งจะต้องใช้พลังงานไฟฟ้าในการผลิตและน้ำมันดีเซลในการลำเลียงวัตถุดิบเป็นปัจจัยหลัก
    ปัจจุบันค่าไฟฟ้าและราคาน้ำมันดีเซลได้มีการปรับราคาสูงขึ้น
    ทำให้ต้นทุนการผลิตสูงขึ้นตามไปด้วย โดยต้นทุนเชื้อเพลิงคิดเป็นร้อยละ 40 ของราคาสินค้า

  มาตรการจำกัดความเสี่ยง

  บริษัทฯ พยายามลดต้นทุนค่าใช้จ่ายลง เพิ่มประสิทธิภาพการผลิตให้สูงขึ้น
  และได้ปรับราคาขายเพิ่มขึ้นให้สอดคล้องกับต้นทุนที่เพิ่มขึ้น นอกจากนี้แล้ว บริษัทฯ
  ยังกำหนดราคาขายที่หน้าโรงงานโดยไม่รวมค่าขนส่ง ทำให้สามารถกำหนดราคาขายได้ชัดเจนขึ้น

6)  การประกอบกิจการโรงโม่หิน อาจมีผลกระทบต่อชุมชนที่อยู่ใกล้เคียง
    และมีการร้องเรียนต่อทางราชการได้

  มาตรการจำกัดความเสี่ยง

  บริษัทฯ มีการควบคุมการผลิตมิให้มีผลกระทบ
  โดยการปฏิบัติงานภายใต้ข้อกำหนดคณะกรรมการสิ่งแวดล้อมแห่งชาติ
  และรักษาความสัมพันธ์อันดีกับชุมชนโดยรอบโรงงานอย่างดีเสมอมา

7) ธุรกิจการผลิตภัณฑ์น้ำมันหล่อลื่น มีการแข่งขันค่อนข้างสูงทั้งในด้านราคาและคุณภาพ
เนื่องจากผู้ค้าน้ำมันรายใหญ่ที่มีปั๊มน้ำมันเป็นตัวเองครอง แบ่งส่วนตลาดมากกว่า 70%
และยังมีผู้ค้าผลิตน้ำมันเครื่องรายใหญ่ที่นอกเหนือจากผู้ค้าน้ำมันรายใหญ่ที่กล่าวมาอีกกลุ่มหนึ่ง
ยิ่งทำส่วนแบ่งตลาดภายในประเทศน้อยลง บริษัทฯ
จึงจำเป็นต้องใช้การบริหารการตลาดโดยเข้าถึงลูกค้า
รวมถึงต้องมีการส่งเสริมการขายอย่างต่อเนื่องตลอด เพื่อให้ลูกค้ามีความมั่นใจในสินค้าของบริษัทฯ

  มาตรการจำกัดความเสี่ยง

  บริษัทฯ ได้ลดความเสี่ยงดังกล่าว
  โดยกำหนดมาตรการที่จะพัฒนาคุณภาพของผลิตภัณฑ์น้ำมันหล่อลื่นซึ่งได้แก่
  การลงทุนในเครื่องมือและอุปกรณ์ ทั้งในระบบการผลิตและในห้อง
  ปฏิบัติการควบคุมคุณภาพอีกทั้งการฝึกอบรมพนักงานเพื่อเสริมทักษะและประสบการณ์ในการผลิตและการจัดจำหน่ายสินค้า

8) ต้นทุนวัตถุดิบของบริษัทฯ ได้แก่ น้ำมันพื้นฐาน (Base Oil) และสารเคมีเพิ่มคุณภาพ
(Additive) มีความผันผวนตามราคาตลาดโลก ยิ่งในช่วง 2-3 ปีที่ผ่านมา
มีความผันผวนมากและมีแนวโน้มราคาของวัตถุดิบดังกล่าวสูงขึ้นมาโดยตลอดมากกว่าร้อยละ 30
ดังนั้น บริษัทฯ จึงจำเป็นต้องมีการจัดซื้อวัตถุดิบในราคาและปริมาณที่เหมาะสมในระยะเวลาหนึ่ง
เพื่อให้มีต้นทุนต่ำและพอเพียงในการผลิตตามความต้องการของลูกค้า

มาตรการจำกัดความเสี่ยง

บริษัทฯ ได้ลดความเสี่ยงดังกล่าวโดยการกระจายการซื้อกับผู้ขาย น้ำมันพื้นฐาน (Base Oil)
และสารเคมีเพิ่มคุณภาพ (Additive) มากรายขึ้น

9) ธุรกิจดังกล่าวในปัจจุบันมีทั้งเงินสดและสินเชื่อ ซึ่งสำหรับลูกค้าเงินสดไม่มีปัญหาในการเก็บเงิน
แต่ลูกค้าเครดิตที่บริษัทฯ ให้วงเงินสินเชื่อกับลูกค้า ต้องมีความระมัดระวังเป็นอย่างมาก บริษัทฯ
มีความจำเป็นจะต้องตรวจสอบข้อมูลของลูกค้าก่อนการขาย
กำหนดนโยบายการบริหารสินเชื่อให้มีลูกหนี้เสียน้อยมากที่สุด
พร้อมทั้งอบรมทีมขายให้ทำหน้าที่เป็นผู้พิจารณาให้สินเชื่อแก่ลูกค้าเบื้องต้นด้วย

  มาตรการจำกัดความเสี่ยง

  บริษัทฯ
  ได้ลดความเสี่ยงดังกล่าวโดยกำหนดมาตรการให้เครดิตลูกค้าต่อฝ่ายการตลาด,ฝ่ายขาย,ฝ่ายบัญชี
  และแผนกตรวจสอบอนุมัติวงเงินเครดิต เพื่อลดความเสี่ยงที่จะก่อให้เกิดหนี้สูญน้อยที่สุด บริษัทฯ
  ได้กำหนดความเสียหายหรือความเสี่ยงไม่เกินร้อยละ 5 ของยอดขายทั้งหมดในระยะเวลา 1 ปี